নিজেস্ব প্রতিনিধি : সর্বদলেই ফের সর্বদলের নির্ঘন্ট। পাহাড়ে শান্তি ফেরাতে হবে, তাই ২১ নভেম্বর শিলিগুড়ির পিনটেল ভিলেজে আবারও সর্বদল বৈঠক করা হবে। আজ নবান্নে এই ইস্যুতে সর্বদল বৈঠকের পর আগামী বৈঠকের কথা জানালেন খোদ মমতা বন্দ্যোপাধ্যায়। সোমবারের বৈঠকে উপস্থিত ছিলেন একাধিক রাজনৈতিক দলের প্রতিনিধিরা। ছিলেন গোর্খা জনমুক্তি মোর্চার বিনয় তামাংপন্থী সদস্যরা। আজকের বৈঠক ইতিবাচক হয়েছে বলে দাবি মুখ্যমন্ত্রীর। বৈঠকের পর সাংবাদিক বৈঠকে মুখ্যমন্ত্রী বলেন, পাহাড় ইস্যুতে দুষ্কৃতীদের সাহায্য করছে বিজেপি। কারণ, তারা চায় না দার্জিলিংয়ে শান্তি ফিরুক। আর তাই পাহাড় থেকে এই পরিস্থিতিতে কেন্দ্রীয় বাহিনী প্রত্যাহারের সিদ্ধান্ত নিয়েছে কেন্দ্র। এর জন্য রাজ্যের সঙ্গে কোনও আলোচনাও করেনি তারা। এই পদক্ষেপকে চুড়ান্ত অগণতান্ত্রিক বলে তোপ দেগেছেন মমতা। পাহাড় পরিস্থিতির কথা জানিয়ে প্রধানমন্ত্রী নরেন্দ্র মোদী ও স্বরাষ্টমন্ত্রী রাজনাথ সিংকে চিঠি লিখেছেন মুখ্যমন্ত্রী। তিনি বলেন, আশা রাখছি বিচার পাব। প্রসঙ্গত, রবিবারই কেন্দ্রের পক্ষ থেকে জানানো হয় পাহাড় থেকে কেন্দ্রীয় বাহিনী তুলে নেওয়া হবে।